Երանուհի Շահբազյան

Երանուհի (Օլգա) Շահբազյան (ծննդյան թիվն անհայտ է, Նոր Նախիջևան, Ռուսաստան - 1920-ական թվականների կեսեր), թատերական և մշակութային գործիչ։

Կենսագրություն 
Երանուհի (Օլգա) Շահբազյանը ծնվել է Նոր Նախիջևան քաղաքում (այժմ՝ Դոնի Ռոստովի Պրոլետարսկի շրջանի կազմում), որտեղ ստացել է ռուսական և հայկական կրթություն։

1870-ական թվականների սկզբներից զգալի դերակատարում է ունեցել ծննդավայրի մշակութային կյանքում։ 1870-1871 թվականների թատերաշրջանում Շահբազյանը մասնակցել է դերասան, թատերական գործիչ Թովմաս Ֆասուլաճյանի ներկայացումներին, որոնց շնորհիվ մտերմական կապ է հաստատել դերասան Պետրոս Ադամյանի հետ։ Դրանից հետո նրանք ունեցել են երկարատև նամակագրական կապ, Շահբազյանն Ադամյանին օգնել է խորհուրդներով։

Երանուհի Շահբազյանը եղել է Նոր Նախիջևանի կրթական, մշակութային, հատկապես՝ թատերական, կյանքի նշանավոր դեմքերից։ Համայնքը նրան համարել է «պատվո տիկին»։ Շահբազյանի շնորհիվ պահպանվել են Պետրոս Ադամյանի բազմաթիվ նամակների բնագրերը։ Այդ նամակները հետագայում Երվանդ Շահազիզի ջանքերով բերվել են Հայաստան և պահ տրվել Եղիշե Չարենցի անվան գրականության և արվեստի թանգարանում։ Դրանք տպագրվել են նաև «Պ. Ադամյանի նամականի ժողովածուում» (Երևան, 1959)։

Երանուհի Շահբազյանը վախճանվել է խոր ծերությունում՝ 1920-ական թվականների կեսերին։

Աղբյուրներ

Արտաքին հղումներ 
 Պետրոս Ադամյանի անձնական կյանքի փակ էջերը

Հայ թատերական գործիչներ
Հայ մշակութային գործիչներ